text: Tre kvæstet ved trafikulykke på Als
  10 maj 2011 kl. 07.50
  Tre personer blev kørt til sygehuset efter en trafikulykke syd for Augustenborg tirsdag morgen. To biler kørte sammen. I den ene bil måtte en far og søn skæres fri.
  Ulykken skete på Langdel, der er en sidevej til Augustenborg Landevej.
  Den kvindelige chauffør i den anden bil blev også bragt til sygehuset, formentlig kun med overfladiske skader.
  Syd- og Sønderjyllands Politi sendte ambulancer til ulykkesstedet, da alarmen indløb 7.39.
  Redningsfolk fra brandværnene i Sønderborg og Augustenborg sikrede, at de to fastklemte kom fri.
  